पणजीः सुराज्य अभियानान म्हायती आनी प्रसिद्धी खात्याचो संचालक दीपक बांदेकार आनी उत्तर गोंयचो अतिरिक्त जिल्होधिकारी संजीव गांवस देसाय हांकां एक निवेदन सादर करून रिझर्व बँकेन दिल्ल्या आदेशा प्रमाण 10 रुपयांची नांणी दुकानदारांक स्विकारपाक लावपाची सक्ती करपाची मागणी तांणी केल्या.
 रिझर्व बँकेन आतां मेरेन 14 तरेची 10 रुपयाचीं नाणी वेव्हारांत हाडल्यांत मात दुकानदार ती घेनात. ताका लागून गिरायकांची गैरसोय जाता अशें तांणी ह्या निवेदनांत नमूद केलां. निवेदन सादर करपाक गेल्ल्यां मदीं सुराज्य अभियानाचे सत्यविजय नायक, युवराज गांवकार आनी सुशांत दळवीचो आसपाव आशिल्लो. रिझर्व बँकेचो अधिकारी क्लिंट हाकाय हें निवदेन सादर केला.
 10 रुपयांची सगळी नाणी वैध आशिल्ल्याचें रिझर्व बँकेन सांगलां. मात वावडी वा गैरसमजाक लागून जायते दुकानदार आनी विक्रेते हीं नाणी घेवपाक न्हयकार दितात. नागरिकांक हे विशीं कांय खबर नाशिल्ल्यान तांकां 10 रुपयांची नॉट दिवची पडटा. 10 रुपयांची नाणी स्विकारपाचो रिझर्व बँकेत दिल्लो आदेश सगल्या दुकानदारां मेरेन पावोवपा खातीर फावो ती उपाय येवजण करपाची तशेंच तीं स्विकारपाक न्हयकार दिवपी दुकानदारांचेर कायदेशीर कारवाय करपाची मागणी सुराज्य अभियानान केल्या. 10 रुपयांची नाणी स्विकारची हे खातीर लोक जाग्रुताय करपाची गजर तांणी उक्तायल्या.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 